Negyvenéves jubileumi

koncert a Zeneakadémián

Soós Andrist Vizeli Balázs kilépése után kerestük meg. Ritkán hallható

ilyen tehetséges hegedűs. Ez már tíz-tizenegy éves korában is

kiderült róla, amikor Csoóri Sanyival az Ifjú Muzsikás együttesben

játszott. Emlékszem, nagy megtiszteltetésnek érezte Andris, hogy

a Téka együttesben játszhat, de mi is annak éreztük, amikor igent

mondott a felkérésünkre. Szinte vele egy időben jelentkezett nálunk

Ökrös Csabi – aki már 1979-ben játszott a Tékában, aztán saját

zenekart alakított –, így nagy meglepetés volt, hogy velünk akar

muzsikálni.

Andrist kérdeztük, mit szólna a két prímásos felálláshoz, és ő rövid

habozás után beleegyezett. Szép idők voltak, sok koncert, amerikai

turné, aztán Ausztrália, szóval jól ment a szekér, élveztük az új felállást.

Csabit azonban egyre inkább a zeneszerzés kötötte le, és más

elfoglaltságai miatt is elváltak útjaink.

Viszont megszoktuk a kéthegedűs felállást, így Andris felvetette,

mi lenne, ha Kalász Mátét – aki az Óbudai Népzenei Iskolában Csoóri

Sanyinál kezdett hegedülni, most meg a Zeneművészetire jár – elhívná

az együttesbe. Mi igent mondtunk, és tényleg szépen segítették

egymást a prímások. Szép időszak volt, de idővel sajnos azt éreztük,

hogy azok a zenekarok, akik az eredeti muzsikát akarják megőrizni,

nem feldolgozásokat játszanak, egyre kevesebb felkérést kapnak.

Divat lett, hogy más stílusokat (blues, rock) is keverjenek a magyar

népzenébe, vagy esetleg szólógitárral, dobszerkóval és egyéb nyalánkságokkal,

úgymond, maivá tegyék a népzenét.

A fesztiválszervezők is úgy kapták meg a támogatásokat, ha az

előre kijelölt öt zenekart meghívják, így voltak, akik mindenhová

mentek muzsikálni, alig bírták, és voltak, akik otthon ültek. Ezt persze

nem siránkozásképpen mondom, hiszen mindig is büszkék voltunk

arra, hogy mi azt játszhatjuk, amit a legjobban szeretünk, és

nem kellett a divathoz alkalmazkodni. Tudjuk, hogy a divat elmúlik,

változik, mi pedig időtállók szerettünk volna maradni, nekünk az

archaikus stílus tetszik, az, amit az öregektől tanultunk.

Mivel a megélhetés nagy úr, igyekezett mindenki valami mellékest

is keresni, így elment más együttessel is muzsikálni, bár mindig

mindenki elmondta, hogy első a Téka, ha nekünk van fellépésünk,

akkor nem mennek másokkal. Így Andris a FolkEmbassyval muzsikált

sokat, ahová felesége, Hegedűs Luca is követte. Innen már csak

egy ugrás volt, hogy Luca velünk is muzsikáljon, így bevettük a bandába,

Téka-tag lett. A cimbalom szépen feldobta a hangzást, sok

tájegységnek jellemző hangszere, így stílusosabban szólalt meg a

muzsikánk.

Telt-múlt az idő, és érezni lehetett, hogyha kevesebb a fellépés,

az bizony felborítja az arányokat. Andriséknál már két gyerek is született,

Paliéknál új család, ott is két gyerek, Máténál úgyszintén két

gyerek született, szóval nem babra ment a játék. Voltak próbálkozásaink

különböző menedzserekkel, de a nagy ígérgetések után egyetlen

koncertet sem szerveztek, s ha igen, azt is az utolsó pillanatban

lemondták.

Andris és Luca, sok más probléma mellett, elhatározták, hogy

kilépnek a zenekarból, így négyen maradtunk, Tárnoki Bea, Kalász

Máté, Havasréti Pál és Lányi György. Készültünk a negyvenéves

jubileumi koncertünkre a Zeneakadémián, ahova sok régi tagot és

zenészbarátot is elhívtunk.

Fergeteges koncert sikeredett és a telt házas (kilencszáz fős)

Zeneakadémia nagyterem közönsége felállva tapsolt a koncert

végén.